El sindicat de Mossos d'Esquadra SAP-Fepol ha denunciat davant del jutjat del Contenciós Administratiu el Pla Operatiu Minerva, signat pel recent dimitit director general de la Policia Andreu Joan Martínez el 27 de setembre, i ha demanat que s'aturi de manera cautelar. El pla implica modificar la distribució de la jornada diària de treball dels agents, en previsió de la feina extra que es pugui derivar de les mobilitzacions a l'entorn de la sentència del Tribunal Suprem contra els líders independentistes. El sindicat considera que el pla provoca modificacions horàries, "novament" un nivell d'exigència "màxima" als membres del cos policial i és "especialment lesiu" contra la conciliació de la vida familiar i laboral dels mossos destinats a les Àrees Regionals de Recursos Operatius (Arro). A parer de la formació sindical –i com, subratlla, ja va expressar ahir en la reunió entre sindicats i caps policials on es va exposar el pla Minerva- la resolució signada per Martínez "atempta de manera flagrant" els drets laborals dels treballadors del cos policial. "Sota cap circumstància", considera SAP-Fepol, es pot justificar la resolució en les necessitats del servei "i menys quan no ens trobem davant fets sobtats o imprevistos, coneguts amb una antelació inferior als tres dies". També denuncia que la modificació de les planificacions de les jornades s'han "imposat" a través d'aquesta resolució "per evitar entre d'altres qüestions la negociació col·lectiva amb les organitzacions sindicals". Segons el sindicat, ara el jutjat té dos dies per decidir si aplica les mesures provisionals que ha reclamant la formació i atura el pla Minerva. En paral·lel, SAP-Fepol reclama "de manera immediata" una mesa de negociació "que eviti un increment de la crispació col·lectiva" que "impera" entre els agents.

Summary: Un sindicat de Mossos denuncia al Contenciós Administratiu el Pla Operatiu Minerva i demana que s'aturi cautelarment


El conseller d'Interior, Miquel Buch, s'ha posat en contacte amb la delegada del govern espanyol a Catalunya, Teresa Cunillera, mentre es desplaçava fins a Perpinyà pels controls policials a la frontera. Fonts de la conselleria han confirmat a l'ACN la trucada i, just després, expliquen que el control s'ha aixecat. Des de la delegació del govern circumscriuen el contacte a la coordinació habitual per aquests dispositius. Segons l'organització de l'acte del Consell per la República, les cues han provocat que uns 100 autobusos no hagin pogut arribar a la Catalunya del Nord.

Summary: Buch truca a Cunillera pels controls policials a la frontera


Protecció Civil ha activat les alertes del pla Inuncat per fort onatge i del pla Procicat per fortes ventades davant la previsió d’un temporal dur de llevant i gregal de cara a aquest cap de setmana. El subdirector de Protecció Civil, Sergi Delgado, ha destacat que el temporal marítim pot provocar inundacions puntuals a passejos marítims sobretot en l’àmbit de la costa central fins al Maresme i també la Selva a partir del dissabte al vespre i diumenge. Delgado ha demanat que es respecti el tancament dels accessos als espigons davant l’”excepcionalitat” d’aquest temporal en el sentit de la seva duresa i impacte directe a la costa i perquè és més propi dels mesos d’octubre i novembre que no del gener.

Summary: Activades les alertes per fort onatge i vent davant la previsió d’un temporal dur de llevant i gregal pel cap de setmana


Una funcionària de l’oficina de l’Institut Nacional de la Seguretat Social (INSS) a Tarragona ha admès davant el jurat popular que va inflar prestacions per a la seva filla i per als fills d’altres persones perquè considerava que les ajudes eren “insuficients”. Segons han explicat fonts jurídiques a l’ACN, la dona ha explicat que ho va fer amb l'ànim “d’ajudar als altres” i “a canvi de res”. El cas s’ha començat a jutjar aquest dilluns a l’Audiència de Tarragona amb un jurat popular. La fiscalia sol·licita per a la treballadora una pena de sis anys de presó per malversació de fons públics, i quatre anys de presó per a dues mares a qui considera cooperadores necessàries. El frau s’enfila als 100.000 euros.  Segons l’escrit d’acusació del fiscal, la principal acusada, M., treballava com a auxiliar administrativa a l’Institut Nacional de la Seguretat Social a Tarragona encarregant-se de la gestió de prestacions de l’assegurança escolar de neuropsiquiatria des del març del 2009, entre d’altres tasques. La prestació d’aquesta assegurança cobreix el pagament dels serveis d’allotjament i manutenció en centres sanitaris, així com l’assistència psiquiàtrica corresponent per un període inicial de sis mesos, que es pot prorrogar fins a un any i mig per períodes de sis mesos. La documentació necessària que cal aportar per iniciar l’expedient és el DNI, un certificat d’abonament de l’assegurança escolar emès pel centre i un certificat mèdic en model oficial. I, posteriorment, les factures. La funcionària, en l’exercici de les seves funcions, i “amb ànim d’enriquiment patrimonial il·lícit”, va tramitar l’expedient de la seva pròpia filla el novembre del 2010. La treballadora hi va incorporar un certificat mèdic oficial modificat, atès que havia esborrat el nom del beneficiari real i, en el seu lloc, hi havia posat el de la seva filla, segons la fiscalia. Juntament amb aquest certificat, l’acusada va aportar factures mensuals que no es corresponien amb la realitat. En concret, eren d’un suposat ingrés de la seva filla en un centre d’atenció terapèutica que mai no es va produir. Realment, segons el fiscal, aquells rebuts pertanyien a altres usuaris del centre que la funcionària havia alterat perquè hi constés el nom de la seva filla. El frau es va produir en dos períodes diferents, fins al 2011. Com a conseqüència d’aquests fets, l’acusada va percebre indegudament poc més de 33.000 euros a compte de l’Institut Nacional de la Seguretat Social. A més, per tal que altres pares beneficiaris rebessin un import major al que veritablement els corresponia, la dona va inflar les factures que havien aportat. En concret, aquests fets van afectar a tres famílies que desconeixien les irregularitats i que van haver de retornar 13.925 euros, 11.634 euros i 1.036 euros, respectivament. Dues acusades més com a cooperadores necessàries El ministeri fiscal també acusa -com a cooperadores necessàries- a dues dones per haver inflat factures i falsejat documentació, en connivència amb la funcionària, amb la finalitat d’obtenir prestacions més elevades per als seus fills. En concret, l’acusada S. va percebre indegudament 34.180 euros provinents de fons públics, per al seu fill, entre els anys 2010 i 2011. Al seu torn, l’acusada I. va rebre 7.598 euros per a la seva filla que tampoc no li pertocaven. Segons la fiscalia, aquests fets constitueixen un delicte continuat de malversació de diners públics, en concurs amb un delicte continuat de falsedat de document públic. Per a la funcionària, el ministeri públic sol·licita una pena de sis anys de presó, el pagament d’una multa de més de 4.200 euros de multa i d’inhabilitació per a un lloc de feina o càrrec públic durant sis anys. Pel que fa a les dues cooperadores necessàries, la fiscalia sol·licita quatre anys de presó per a cadascuna, 2.700 euros de multa i quatre anys d’inhabilitació per a un lloc de feina o càrrec públic. La defensa de la principal acusada ha explicat que la dona ja ha retornat els diners i que, en el seu cas, la petició és de sis mesos de presó.

Summary: Una funcionària de la Seguretat Social admet que va inflar prestacions perquè les ajudes eren “insuficients”


L'Ajuntament d'Alcanar (Montsià) demanarà formalment al ministre d'Energia, Álvaro Nadal, que visiti el territori per donar explicacions i, si s'escau, demani disculpes pel fracàs del projecte Castor. La junta de govern local ha acordat aquest dijous enviar aquesta proposta per carta al ministre, després d'anunciar que el magatzem submarí no es posarà en marxa arran dels resultats dels informes del Massachusetts Institute of Technology (MIT) i la Universitat de Harvard. "És una qüestió de lleialtat institucional", ha raonat l'alcalde, Alfons Montserrat. El consistori s'ha afegit a les demandes ja formulades per la Plataforma Ciutadana en Defensa del Sénia i també reclamarà  una ordre de clausura definitiva de les instal·lacions així com un calendari per al seu desmantellament, tot recordant que no existeix cap perill tècnic per executar-lo.

Summary: L'Ajuntament d'Alcanar demana al ministre d'Energia que visiti el territori per retre comptes del projecte Castor


El secretari d'organització del PSC, Salvador Illa, ha denunciat aquest dissabte "l'actitud sectària" de l'Ajuntament de La Pobla de Segur (Pallars Jussà) per haver aprovat la celebració d'una consulta per decidir es vol canviar el nom del Passeig Josep Borrell pel d''1 d'octubre'. La moció es va debatre aquest divendres al vespre i va prosperar gràcies als vots a favor d'ERC i el PDeCAT. Segons Illa, el camí que ha seguit el municipi "no és el del respecte" i considera que "molts municipis voldrien tenir l'honor que un veí seu hagi sigut president del Parlament Europeu". D'altra banda, Illa també ha criticat que diverses persones cremessin fotos de l'alcalde de Terrassa, Alfredo Vega, després de la Marxa de Torxes. En aquest sentit, el dirigent socialista ha demanat "respecte" i ha deixat clar que "facin el que facin defensarem el nostre programa i projecte polític".

Summary: Illa, sobre la consulta per canviar el nom al passeig Josep Borrell: "La Pobla de Segur ha tingut una actitud sectària"


El ministre d'Energia, Turisme i Agenda Digital, Álvaro Nadal, ha assegurat que l'Estat publicarà "en un temps raonable" la norma que restablirà les primes a les plantes de tractament de purins, per donar compliment d'aquesta manera a la sentència del Tribunal Suprem que obliga el govern espanyol a fixar la nova retribució per a aquestes instal·lacions després de la retallada aplicada l'any 2013. Així mateix, Nadal ha manifestat que es limitarà el cobrament de les primes a les plantes que tenen fins a 15 anys d'antiguitat, enlloc dels 25 de l'anterior normativa. En el marc de la 28a Trobada Empresarial al Pirineu, que el ministre ha clausurat aquest divendres a la Seu d'Urgell, Nadal s'ha referit també a qüestions polítiques i ha afirmat que per canviar l'actual marc constitucional cal una reforma de la Constitució i "si no s'aconsegueix, no es poden canviar les regles del joc". Preguntat pels assistents, Álvaro Nadal no ha volgut concretar quan s'acabarà publicant la nova norma per tal de restablir les primes a les plantes de tractament de purins. Una ordre ministerial del 2013 va aplicar una retallada a les primes que rebien les plantes de purins amb cogeneració. El Tribunal Suprem, però, va emetre una sentència el juny del 2016 contrària a aquesta retallada i va donar al govern de l'Estat un termini de quatre mesos per restablir la retribució a aquestes instal·lacions que permetés garantir-ne la viabilitat econòmica. Un any després, el Suprem ha amenaçat de multar amb 1.000 euros Nadal si el seu ministeri no restableix les primes en període curt de temps, amenaça a la qual el ministre ha restat importància des de la Seu d'Urgell. Cal recordar que la retallada aplicada per l'Estat va comportat el tancament de les sis plantes de tractament de purins amb cogeneració que hi havia a a Catalunya.     El Ministre d'Energia, Turisme i Agenda Digital, Álvaro Nadal, ha clausurat aquest divendres al vespre la 28a edició de la Trobada Empresarial al Pirineu amb una intervenció a la que ha valorat l'evolució de l'economia espanyola en els últims anys parlant d'aspectes com ara l'atur, el volum d'exportacions, el PIB i la distribució de la renda. Respecte al futur, ha assenyalat que la digitalització ha de ser una prioritat. "Per això, m'ha semblat molt adequat que la trobada posi l'accent en aquesta qüestió", ha afirmat. Per la seva banda, Vicenç Voltes ha posat de manifest algunes de les conclusions de la Trobada i ha assegurat que "la incertesa és l'entorn en el qual haurem de gestionar les empreses del futur, encara que hi ha signes de recuperació sòlida de l'economia i de la confiança".

Summary: Álvaro Nadal assegura que l'Estat publicarà "en un temps raonable" la nova retribució per a les plantes de purins


El portaveu d'ERC al Congrés, Gabriel Rufián, ha defensat l'abstenció a la sisena pròrroga de l'estat d'alarma i ha remarcat que els republicans utilitzaran els 13 diputats que tenen a la cambra baixa "li pesi a qui li pesi". "Per ERC parla i decideix ERC. Des de Brussel·les fins a Martorelles passant pel Congrés i el Parlament. No som els criats de ningú. El nostre únic amo és el poble de Catalunya, a qui només li serveixen els fets i no la màgia", ha dit Rufián aquest dimecres al Congrés. El portaveu d'ERC ha negat que els republicans siguin socis del govern espanyol, del PSOE o d'Unides Podem si no que ho són "del diàleg, de la política i de la gent". "Quan aquestes no estan al centre de la presa de decisions, simplement ERC tampoc hi és", ha dit sobre els 'no' a les últimes votacions. Rufián ha defensat la mesa de diàleg sobre Catalunya i ha avisat que a aquesta no s'hi juga "la pervivència d'ERC com a actor imprescindible per a la governabilitat" sinó que hi està en joc "la democràcia". "Qui no entengui això no entén absolutament res", ha afirmat Rufián, que ha advertit del perill de l'auge de l'extrema dreta a qui ha titllat "d'internacional cayetana en Mercedes demanant llibertat". "Ens juguem que guanyin els que piquen cassoles o els que les omplen", ha dit. Rufián ha carregat contra JxCat recordant l'antiga Convergència. "No em consta que hàgim investit Aznar, Convergència sí", ha recordat el portaveu d'ERC. Rufián també ha avisat a Unides Podem del risc de pactar amb Cs. "Si ara callen, com han fet tantes altres vegades, les conseqüències les pagarem tots", ha dit.

Summary: Rufián defensa l'abstenció a l'estat d'alarma i remarca: "Per ERC parla i decideix ERC. No som els criats de ningú"


La previsió de contractació a Catalunya pel primer trimestre de 2020 ha crescut un 1%, segons les dades de l'últim estudi ManpowerGroup de Projecció d'Ocupació. La previsió de contractació per als primers tres mesos de l'any que ve és la xifra més baixa dels últims tres anys, amb un descens de nou punts percentuals respecte a les previsions del mateix període de 2019. Només un 4% dels directius de la zona preveuen augmentar els seus equips, el 5% anticipa una reducció, mentre que el 88% no espera canvis. A escala estatal, la projecció d'ocupació neta també ha augmentat un 1%, en línia amb les previsions del trimestre anterior però dos punts percentuals per sota en termes interanuals.  En comparació amb les xifres del trimestre anterior, les perspectives de contractació han caigut en set dels deu sectors d'activitat. L'hostaleria ha experimentat el descens més destacat, d'11 punts percentuals en termes intermensuals.   En l'altre extrem, l'estudi preveu un increment de catorze punts en la contractació en el sector de comerç i reparacions i un augment de cinc punts en la indústria manufacturera. "Els resultats de l'estudi per al primer trimestre de 2020 reflecteixen el moment de desacceleració econòmica mundial i incertesa política a escala nacional. Per això, les empreses es mostren cauteloses a l'hora de contractar i prefereixen centrar-se en el curt termini, de manera que els permeti adaptar-se amb més agilitat als possibles canvis", ha assegurat el president executiu de ManpowerGroup España, Raúl Grijalba, a través d'un comunicat.

Summary: La previsió de contractació a Catalunya es modera fins a un 1% de cara al primer trimestre del 2020


Un jove de Girona ha passat la nit d'aquest diumenge a la comissaria després de negar-se a ser identificat pels Mossos d'Esquadra. Tot plegat ha passat pels volts de les quatre de la matinada quan el noi tornava cap a casa amb un grup de persones. Un d'ells ha increpat els agents quan passaven pel seu costat i aleshores els Mossos han sortit per identificar-los. Ha estat en aquell moment que els joves han sortit corrent i els agents han aconseguit aturar el noi que no ha volgut identificar-se, ja que, segons expliquen fonts de la seva defensa, no ha estat qui ha increpat els policies. Després de passar la nit a comissaria, ha quedat en llibertat a l'espera d'un judici ràpid que se celebrarà aquest dilluns.

Summary: Un jove de Girona passa la nit a comissaria per no voler identificar-se davant dels Mossos


Baiget rebutja que es carregui a "la factura i les butxaques" dels catalans ACN Barcelona.-El conseller d'Empresa i Coneixement, Jordi Baiget, ha defensat que es desmantelli la plataforma Castor i que es faci "a càrrec de la imposició general i dels pressupostos de l'Estat, i no de la factura i de les butxaques dels consumidors catalans". Així ho ha defensat en una intervenció durant la sessió de control al Parlament aquest dimecres. Baiget creu que l'informe del MIT posa de manifest "el que veia tothom: que no es podien fer prospeccions". "El problema no s'ha acabat", ha afegit el conseller en recordar que es tracta d'una infraestructura que "no s'ha connectat mai al sistema gasista". Baiget ha recordat que la Generalitat ha recorregut perquè no s'apliquin no només els 1.350 milions d'euros per a la indemnització sinó els de manteniment anual per una "estructura inútil". "No renunciarem a continuar defensant perquè no sigui una llosa  més", ha reblat. Baiget ha respost així a una pregunta del diputat de JxSí, Germà Bel, que ha lamentat que Tarragona i les Terres de l'Ebre pateixin "no només els terratrèmols sinó també el sobrecàrrecs". "Cornuts i pagar el beure", s'ha queixat Bel.

Summary: El Govern vol que es desmantelli la plataforma Castor "a càrrec dels pressupostos de l'Estat"


El president del govern espanyol en funcions, Mariano Rajoy, ha assegurat aquest dissabte que farà "tot el que estigui" a les seves mans per "guanyar-se la governabilitat" si resulta investit president. "Se que l'hauré de treballar cada dia", ha afirmat, tenint en compte la composició del Congrés. En un acte amb afiliats a Saragossa el líder dels populars ha remarcat que "a aquestes alçades el raonable és que es deixi governar el nostre partit" i ha reiterat que no posarà "cap condició" al PSOE per a la seva investidura. Rajoy ha argumentat que després de gairebé 300 dies de govern en funcions el més important hores d'ara és formar govern i ha qualificat de "bestiesa" que "no beneficia ningú" l'opció de celebrar unes terceres eleccions. Rajoy ha clausurat El dia de l'afiliat del PP d'Aragó, on s'ha referit al possible desbloqueig del govern espanyol. Ha assegurat que el PP "no vol unes terceres eleccions", que serien "una bogeria i un disbarat" que no beneficia ningú. Ha lamentat que Espanya continua amb un govern en funcions des de fa ja gairebé 300 dies i " el que demanden els espanyols és que les coses tornen a la normalitat". Rajoy ha admès que "el més sensat i raonable" seria una gran coalició de govern però que "a aquestes alçades el raonable és que es deixi governar el nostre partit". En aquest sentit, ha reiterat el que ja va assegurar aquesta setmana, i és que no posaran "cap condició" al PSOE per a la investidura. Si aquesta surt endavant i es forma govern "faré el que estigui a les meves mans per guanyar-me la governabilitat. Se que l'hauré de treballar cada dia" tenint en compte la composició del Congrés, i ha assegurat que ho farà amb "humilitat i paciència". El líder dels populars creu que encara s'és a temps "que el bloqueig polític no malmeti seriosament l'economia espanyola" i s'ha mostrat partidari d'"allargar la mà" amb altres forces per arribar a "grans consensos".

Summary: Rajoy: "Faré tot el que estigui a les meves mans per guanyar-me la governabilitat"


L'alcaldable de BComú, Ada Colau, i el d'ERC, Ernest Maragall, han començat a negociar un acord de govern aquest dimecres, però sense concretar qui seria l'alcalde. Això és el que ha explicat el número dos de BComú, Joan Subirats, poques hores després de la reunió entre Colau i Maragall. Subirats ha dit que els comuns han plantejat a ERC un acord de govern que inclou el PSC però no JxCat, tal com vol Maragall. "No contemplem en cap cas que JxCat s'incorpori en les converses sobre l'acord de govern", ha defensat Subirats. D'altra banda, els comuns no han tancat la porta a una investidura de Colau com a alcaldessa amb el suport de Manuel Valls, malgrat assegurar que "ara no està sobre la taula". Els comuns insisteixen en prioritzar un acord de govern per davant d'una d'investidura. El pacte de govern que proposa BComú, segons ha dit Subirats, ha de "posar èmfasi" en les polítiques de ciutat i és "ampli" i "d'esquerres". És per aquest motiu que incorpora el PSC, liderat per Jaume Collboni, però "en cap cas" JxCat. Abans de la reunió amb Colau, Maragall s'ha trobat al Parlament amb la número dos de JxCat, Elsa Artadi, amb qui també ha iniciat converses per fer el pacte de govern. Subirats ha insistit que la voluntat d'incloure-hi el PSC i d'excloure JxCat no és per "mania persecutòria contra ningú", sinó perquè consideren que JxCat no hi té "res a fer" en un pacte de caire progressista en què pugui estar BComú.   Sobre la possibilitat de fer un pacte només amb ERC, Subirats ha remarcat que apostaran pel tripartit d'esquerres fins que no tinguin la "constatació que és impossible". Per articular un pacte de govern a tres, Colau es reunirà amb Collboni en els pròxims dies. L'alcaldable socialista, però, descarta negociar un govern amb ERC.  "No pensem iniciar cap conversa amb Valls" Subirats ha dit que BComú ni ha iniciat ni iniciarà cap conversa amb Valls per formar un govern, però no ha aclarit si Colau es presentaria a la investidura per ser alcaldessa amb el suport de l'exprimer ministre francès. Segons Subirats, és una opció que els comuns "ara" no contemplem.

Summary: Colau negocia un acord de govern amb Maragall sense concretar qui seria l'alcalde


Els treballadors del metro de Barcelona han rebutjat la proposta presentada per l'empresa i acorden mantenir la vaga pel Mobile World Congress, segons ha informat el sindicat de la UGT. Aquesta és la decisió que han pres 700 treballadors que han participat en l'assemblea d'aquest matí. No obstant, a dos quarts de cinc de la tarda se celebrarà una segona assemblea que servirà per obtenir una votació definitiva sobre l'oferta presentada per l'empresa per desencallar les qüestions més enrocades, els contractes parcials i sous, que els treballadors consideren que "està molt allunyada de les demandes de la plantilla". Els sindicats han explicat que la proposta de l'empresa preveu que 250 persones del col·lectiu de treballadors del metro puguin passar a tenir un contracte complet des d'ara i fins al 2020. Després d'estudiar la proposta, el comitè ha manifestat la predisposició a ser més flexibles amb aquest calendari, sempre i quan la mesura inclogui les 600 persones que tenen contracte parcial. Aquest és un dels nou punts que inclou la contraoferta dels representants dels treballadors a la proposta presentada per l'empresa, una contraoferta que ha estat estudiada per la direcció. Un cop es van reprendre les negociacions ahir, des del comitè s'assegura que la direcció no ha acceptat cap dels nou punts, i ha variat lleugerament la seva proposta inicial. Per això, el comitè va decidir de manera unànime no acceptar l'oferta de l'empresa però va considerar sotmetre-la a la votació dels treballadors en dues assemblees aquest dijous al matí i a la tarda.  De moment, en l'assemblea d'aquest matí, on s'hi ha aplegat 700 treballadors, s'ha rebutjat la proposta presentada per l'empresa i s'ha acordat mantenir les jornades de vaga el 22 i 24 de febrer, coincidint amb el Mobile World Congress. De la seva banda des de l'empresa s'ha assegurat que les condicions explicitades a la proposta presentada aquest dimecres al comitè d'empresa són les màximes que pot assolir la companyia i recorda que la plantilla de Metro "no ha patit pèrdua de poder adquisitiu" els últims anys. També ha explicat que "la gran majoria" de la plantilla disposa de contracte indefinit, concretament el 90%, i un altre 6% són contractes de relleu vinculats a una jubilació parcial.  També ha recordat que "la gran majoria" de la plantilla treballa a temps complet, concretament el 75%. La direcció considera que els contractes a temps parcial tenen retribucions "dignes" i responen a les necessitats de garantir la prestació del servei públic a Barcelona.

Summary: Els treballadors del metro de Barcelona rebutgen la proposta de l'empresa i mantenen la vaga pel Mobile World Congress


La dona de Junqueras diu que les "pressions indignes" a funcionaris no poden tenir lloc en democràcia ACN Barcelona.-La dona d'Oriol Junqueras, Neus Bramona, ha acusat el Tribunal Suprem de ser "irresponsable, de no respectar la democràcia i de prendre decisions dignes dels pitjors règims autoritaris". D'aquesta manera s'ha referit, en un missatge de veu enviat a Rac1, a les "amenaces" del tribunal a funcionaris per condicionar "decisions tècniques" i ha afegit que aquesta actitud no pot tenir lloc en un règim democràtic. Aquest dijous les juntes de tractament de les presons van decidir no autoritzar que els polítics presos, classificats en segon grau i amb el 100.2,  a passar el confinament a casa seva. "Estem tristos i enfadats però no deixarem de lluitar i ho portarem a l'ONU", ha assegurat. Bramona assegura que no està sorpresa per la decisió de no deixar sortir els polítics presos en plena pandèmia pel coronavirus. Però això, diu, no treu que tornin a estar tristos i enfadats. I es pregunta com pot ser que la mateixa ONU fes una crida als governs del món a reduir la gent que està a les presons davant els "efectes catastròfics" de la covid-19, que la mateixa Michel Bachelet parlés explícitament de presos polítics, i que, en canvi, Junqueras i els seus companys segueixin a les presons per "pressions indignes del Tribunal Suprem".   "Són uns irresponsables, que no respecten la democràcia i prenen decisions dignes dels pitjors règims autoritaris. Les amenaces a funcionaris per condicionar decisions tècniques no pot tenir lloc en un règim democràtic", ha denunciat. Tot i així, ha garantit que no deixaran de lluitar i que portaran el cas a les Nacions Unides. "No pararem fins que aconseguim una amnistia que acabi amb aquesta causa general contra tots els independentistes. I finament un referèndum que ens permeti a tots decidir el nostre futur polític amb llibertat", ha reblat.

Summary: Neus Bramona, sobre les "amenaces" del Suprem: "Prenen decisions dignes dels pitjors règims autoritaris"


‘Rodelinda’, considerada una de les òperes més importants del període britànic de Friedrich Händel, s’estrenarà per primera vegada al Gran Teatre del Liceu el proper 2 de març. La coproducció amb el Teatro Real, l’Opéra de Lyon i l’Oper Frankfurt arriba a Barcelona amb direcció d’escena de Claus Guth i Josep Pons a la batuta. Quant al repartiment, l’encapçala una de les sopranos del moment, Lisette Oropesa, que també debuta al Liceu i ho fa en el rol de Rodelinda. L’acompanya el contratenor Bejun Mehta, un dels millors de la seva generació, encarant el seu marit Bertarido. ‘Rodelinda’, un drama en tres actes amb llibret de Nicola Fancesco Haym es va estrenar el 13 de febrer de 1725 al King’s Theater de Londres.

Summary: La ‘Rodelinda’ de Händel arriba per primera vegada al Gran Teatre del Liceu


El sindicat d'infermeria SATSE demana que les infermeres extracomunitàries que han estudiat a Espanya puguin optar a una plaça a l'ICS. El sindicat s'ha dirigit per carta al director del CatSalut, Adrià Comella, perquè insti al Govern a eximir formalment del requisit de nacionalitat a les infermeres que, tot i ser extracomunitàries, hagin cursat els seus estudis a l'Estat i vulguin accedir a una plaça fixa a l'Institut Català de la Salut (ICS) a través del procés selectiu de concurs oposició. Actualment, segons SATSE, no poden accedir a ser estatutàries per una "mera formalitat", perquè no tenen una nacionalitat de la UE. "Aquest requisit no està relacionat amb la seva capacitat com a infermeres i les està discriminant", denuncien.  El sindicat raona que tot i tenir la mateixa formació i qualificacions professionals, aquestes persones no poden optar a un nomenament estatutari a l'ICS. Per això, demanen que se'ls permeti també "com a estratègia per captar i retenir el talent professional i millorar les ràtios d’infermeria al territori".    Manca d'infermeres i fuga de talents "A més de ser una qüestió de justícia amb aquestes professionals, és una necessitat social: hem de millorar els ràtios d’infermera/pacient", expliquen des del sindicat, que denuncia que al no tenir accés als nomenaments estatutaris moltes professionals marxen fora de Catalunya. "No ens ho podem permetre", conclouen, recordant que el Govern ha prorrogat per tres anys un acord que declara "d’interès públic" que una infermera pugui compatibilitzar dues feines assistencials dins de la sanitat pública.

Summary: SATSE demana que les infermeres extracomunitàries que han cursat estudis a Espanya puguin optar a una plaça a l'ICS


El president del Parlament, Roger Torrent, ja ha fet arribar als grups l'acord tancat entre JxCat i ERC per aplicar la interlocutòria del jutge del Tribunal Suprem Pablo Llarena per a la suspensió dels diputats afectats per la causa de l'1-O. A la proposta, que inclou un preàmbul criticant la decisió de Llarena i els motius que han portat al jutge a dictar-la, es preveu portar al ple del Parlament dues votacions diferenciades, una de posicionament més polític i l'altra que fa referència a la fórmula concreta que els independentistes han pactat. D'una banda, es farà una votació perquè els grups es puguin posicionar en contra o a favor del que suposa la suspensió dels diputats. i de l'altra, es proposarà que els electes afectats per la interlocutòria designin un company diputat perquè pugui exercir els seus drets, incloent-hi el vot. Abans, però, la proposta completa passarà per la comissió de l'Estatut del Diputat, que debatrà i votarà la fórmula en bloc. Els independentistes compten que aquest tràmit es podrà superar gràcies als vots de, com a mínim, JxCat, ERC i la CUP. Si aquest supòsit canviés, la proposta no podria arribar al ple per aquesta via.

Summary: El Parlament es posicionarà sobre la suspensió dels diputats i votarà que designin un company per exercir els seus drets


El ple de l'Ajuntament de Barcelona ha aprovat per unanimitat al plenari d'abril d'aquest divendres iniciar els treballs de cobriment de la Ronda de Dalt en aquest mandat. El grup municipal de CiU havia proposat convocar una Taula de Treball formada per associacions, veïns i grups polítics, per fer el seguiment dels treballs; dotar pressupostàriament les obres i començar els treballs de cobertura de la Ronda de Dalt en aquesa legislatura. Tots els grups han acceptat la proposició i han destacat la participació de veïns i entitats a l'hora de donar resposta a la problemàtica: "Ens han donat una lliçó", ha assegurat la regidora de CiU Maite Fandos. Des del govern municipal, la tinenta d'alcaldia d'Urbanisme, Janet Sanz, ha subratllat el "consens" veïnal i dels grups polítics per abordar el cobriment de la Ronda de Dalt, però ha avisat que la responsabilitat de l'equip de Colau és assegurar la "viabilitat" econòmica dels projectes.

Summary: El ple de l'Ajuntament de Barcelona aprova per unanimitat iniciar el cobriment de la Ronda de Dalt en aquest mandat


L'alcaldessa de Berga, Montse Venturós, ha rebut l'ordre d'execució de sentència que l'inhabilita de l'acció política durant el pròxim mig any. Segons ha confirmat l'ACN, Venturós ja no presidirà el ple municipal previst per aquest dijous al vespre. El jutjat de Manresa va dictar sentència després que l'alcaldessa mantingués l'estelada al balcó de l'Ajuntament en dues convocatòries electorals. Tot just fa una setmana, l'alcaldessa va anunciar que, un cop rebés l'ordre d'execució de sentència, només exerciria les funcions polítiques mentre que un altre regidor de la CUP n'assumiria la firma jurídica. La CUP ha convocat una concentració aquest dijous al vespre per rebutjar la inhabilitació de l'alcaldessa.

Summary: L'alcaldessa de Berga rep l'ordre d'inhabilitació per als propers sis mesos


L'Agència de Desenvolupament del Berguedà ha presentat aquest dijous un estudi sobre el sector agroalimentari de la comarca en el marc de la Jornada de les Empreses Alimentaries Rurals. La principal conclusió del document és que les empreses d'aquest sector –la majoria tenen menys de cinc treballadors- tenen diversos reptes pendents com ara la gestió per competències, la innovació, el treball en xarxa o la internacionalització. L'estudi ha analitzat al voltant d'una quinzena d'empreses del sector agroalimentari i ha constatat que el 90% no defineixen els seus plans estratègics i operatius i que un 5%% dels directius no saben què és un pla estratègic. Així ho ha explicat la responsable de l'estudi, Marta Zaragoza –de l'empresa Cresalida-, que ha apuntat que l'objectiu d'aquest estudi és proposar diverses accions relacionades amb la formació i la inserció per millorar la competitivitat de les empreses.

Summary: La innovació, el treball en xarxa i la internacionalització, reptes pendents del sector agroalimentari del Berguedà


Un total de 21 artistes d'art urbà estaran creant durant aquest diumenge "murals contemporanis" als murs del Passeig de la Circumval·lació de Barcelona. Es tracta de l'exhibició de graffitis que s'ha organitzat per les festes de la Mercè. La mostra és una "barreja" d'artistes consolidats i de nova generació. La majoria dels participants són de "l'escena de Barcelona", tot i que també n'hi ha d'altres països, com és el cas de l'artista francès Popay.

Summary: Una vintena d'artistes internacionals i de l'escena de Barcelona creen murals a l'exhibició de graffitis de la Mercè


El president del govern espanyol, Mariano Rajoy, ha vinculat aquest dimecres el futur de les pensions al creixement de l’ocupació, a les seves polítiques econòmiques i a l’aprovació dels pressupostos de l’Estat, i –malgrat les peticions de l’oposició i de les entitats- s’ha limitat a reiterar el seu compromís de no congelar les pensions i de fer “el que pugui” per millorar-les. En tot cas, ha promès que el projecte de pressupostos generals de l’Estat que preveu aprovar a finals de març plantejarà “concentrar les ajudes fiscals a l’IRPF per a pensionistes i famílies, així com una millora de les pensions mínimes i de viduïtat”. En aquest marc, ha advertit que qualsevol acord sobre pensions passa per la negociació dels pressupostos del 2018 que, de moment, no tenen el suport majoritari de la cambra. És en aquest debat, ha afirmat, on caldrà "valorar quines decisions volem adoptar sobre ingressos tributaris i sobre despeses socials", i tot plegat "tenint molt en compte que no podem gastar el que no tenim i que estem obligats a complir els nostres compromisos europeus en matèria de dèficit públic". Segons Rajoy, l’únic “secret” que garanteix les pensions “d’avui i demà” és “l’ocupació”. “Com mes i millor ocupació, millors pensions”, ha afirmat alhora que ha demanat “responsabilitat” en aquest debat que ha de tenir com a prioritat, ha dit, “mantenir el sistema”. Ha admès que el Pacte de Toledo “necessita un nou impuls”, però ha afirmat que no li cal “una rectificació”. “Els proposo seguir avançant en el que ja s’ha construït i no fer marxa enrere en cap de les reformes que s’han dut a terme en la nostra democràcia”, ha afirmat abans d’insistir en la necessitat de “consens” entre les forces polítiques. Durant la seva intervenció al debat monogràfic sobre pensions que ha tingut lloc al Congrés dels Diputats, Rajoy ha recordat que “els recursos són limitats”, però ha afirmat que hi ha “motius sòlids” per “ser moderadament optimistes” sempre que es mantingui “una política econòmica per crear més i millor ocupació”. “Sé que molts espanyols han pogut sentir desassossec sobre el futur de les pensions, però no hi ha motius, tots els espanyols han de tenir seguretat que els polítics estem compromesos amb el sistema de pensions i els garanteixo que el meu govern farà tot el que estigui a la seva mà per revitalitzar el consens sobre aquesta qüestió”, ha dit. En tot cas ha recordat que la despesa en pensions és el més important dels pressupostos i ocupa el 29% de la despesa pública de totes les administracions. En 10 anys, ha recordat, aquesta partida ha passat de representar el 21% al 29% del total, i l’entrada de nous pensionistes suposarà només el 2018 un augment de 3.800 milions d’euros de la despesa. Per això ha demanat que el debat graviti “sobre la situació real” del sistema de pensions i les seves perspectives de futur, i ha vinculat aquest futur a la continuïtat de les polítiques econòmiques del seu govern i a l’aprovació dels pressupostos de l’Estat. “És en el context d’aquests pressupostos on podrem parlar de la millora de les prestacions també en les pensions”, ha dit.  Segons Rajoy, en matèria de pensions “els bons desitjos no són suficients” i cal “mantenir el sistema” mitjançant “una política econòmica que creï ocupació”.

Summary: Rajoy promet una millora de les pensions mínimes i de viduïtat però vincula el futur del sistema als pressupostos


Una parella va trobar les dues nois, una d'elles menors, i les va traslladar a l'hospital ACN Barcelona.-Una parella va localitzar aquest dimarts a última hora de la nit dues amigues de Badalona lligades de mans a la muntanya de Montjuïc. Segons fonts policials, les mares de les dues noies, una de les quals és menor, van alertar als Mossos d'Esquadra que no sabien res de les seves filles i es va iniciar una investigació per localitzar-les. Cap a la mitjanit, una parella va localitzar les dues noies i les van traslladar a l'Hospital del Mar de Barcelona. La policia catalana continua investigant els fets.

Summary: Localitzen dues noies lligades de mans a Montjuïc després de desaparèixer a Badalona


El president de la Generalitat Valenciana Ximo Puig ha reclamat aquest dijous al president espanyol Mariano Rajoy que abans d'aprovar els Pressupostos Generals de l'Estat (PGE) i "fins i tot abans de l'estiu" hi hagi "una proposta seriosa i discutida" sobre un nou sistema de finançament "que signifiqui igualtat entre els ciutadans i singularitat dels territoris".  Puig s'ha manifestat en aquests termes a preguntes dels mitjans en el marc de la missió comercial que el govern valencià està duent a terme al Japó. El cap del Consell ha estat preguntat pel compromís de Rajoy de convocar de manera imminent el Consell de Política Fiscal i Financera (CPFF) després de la reunió mantinguda amb la presidenta andalusa Susana Díaz i amb el president de l'Aragó Javier Lambán.  "No és temps d'anuncis sinó de realitats" ha dit Puig que ha assenyalat que el més "immediat" seria convocar els responsables que cada govern autonòmic ha situat en la comissió tècnica política "es discuteixi un document " i "en un temps taxat es compleixi el compromís". El president valencià ha indicat que el compromís era 2017 i que ja no serà però ha instat a què "abans dels PGE i fins i tot abans de l'estiu hi hagi una proposta seriosa i discutida". Puig ha afegit que els valencians " no estem disposats a continuar infrafinançats i amb infrainversió que és la proposta que ens ha fet al pressupost d'enguany". Preguntat sobre si demanarà una reunió amb Rajoy, el cap del Consell ha indicat que el president espanyol "fa temps que coneix quina és la meva proposta" i ha insistit que cal "passar de les paraules als fets" amb "convocatòries urgents dels mecanismes que té el govern per a millorar la vida dels ciutadans i és a través d'un finançament just". En opinió de Puig, la negociació sobre el finançament s'ha de produir primer amb les comunitats autònomes però també de manera paral·lela al Congrés dels Diputats amb els partits, per tenir majories suficients. "Són dues vies paral·leles que han de transcórrer en funció dels interessos que legítimament cadascú representa. Nosaltres representem els interessos de cada comunitat i els hem de defensar però des d'una mirada de cohesió territorial, de justícia, que no signifiqui confrontació  ni que signifiqui un posicionament contra ningú", ha dit.  El president valencià ha conclòs que "és evident que hi ha una comunitat que és la que està pitjor finançada que és la Comunitat Valenciana  i això és indiscutible i per a nosaltres no és que sigui urgent és una qüestió de justícia i defensa de l'autogovern".

Summary: Ximo Puig reclama a Rajoy que abans de l'estiu tingui "una proposta seriosa i discutida" sobre finançament


AnimaNaturalis ha denunciat davant el Departament d'Interior a les Terres de l'Ebre els organitzadors dels correbous celebrats a Aldover (Baix Ebre) el passat mes d'abril i els de Sant Jaume d'Enveja (Montsià) de finals de juny, per suposades vulneracions de la normativa que regula aquests espectacles. Les dues denúncies estan acompanyades d'imatges i gravacions de vídeo. La que fa referència al concurs d'emboladors a la població del Montsià, el passat 25 de juny, té com a objecte principal un presumpte "abús i maltractament animal" en una actuació que, globalment, qualifiquen de "desastre". La manca de mesures per evitar aquestes situacions, assenyalen, podria ser objecte d'una sanció entre 50 i 600 euros. Apunten també que el citat concurs, amb l'incentiu d'un premi en metàl·lic de 300 euros per la quadrilla que embolés més ràpid i millor els bous, es va retardar mitja hora "perquè la plaça era mig buida", fet que podria donar peu a una sanció per retard de l'espectacle sense causa justificada –entre 50 i 600 euros-. En el cas d'Aldover, el passat 16 d'abril, a banda de les amenaces i agressions denunciades per les activistes, retreuen que un dels bous embolats es va celebrar sense servei d'ambulància que el cobrís –possible sanció entre 601 i 60.000 euros-. El vehicle, recorden, no estava operatiu perquè les activistes s'havien refugiat al seu interior fins l'arribada dels Mossos. En el cas de Sant Jaume, relaten a la denúncia, els problemes van començar a partir del tercer dels sis programats en total, quan els emboladors van trigar molt a poder col·locar l'estructura metàl·lica a les banyes i no el van poder immobilitzar adequadament, desistint finalment i deixant-lo solt per la plaça. En el cas del quart animal, denuncien, va sortir malament dels corrals i amb la pota embolicada a la corda que subjecte el cap. El bou va quedar embolicat al piló de fusta amb corda i una pota. El "forcejament" per intentar embolar-lo, asseguren, es va allargar molt més del normal, fins uns set minuts, sotmet a l'anima "a un gran estrès i a un tracte brutal".  Aquest quart bou, addueix l'entitat animalista, no va poder ser "ben embolat" perquè no es van ancorar bé alguns elements i va topar contra el piló tan bon punt es va tallar la corda de subjecció. La bola de foc es va girar cap avall, amb risc de cremar-li la cara, i l'animal va ser retirat per apagar el foc. "Tal com es va fer amb el tercer bou, el quart tampoc hauria d'haver estat embolat pels problemes que va donar i el patiment innecessari al qual va ser sotmès, però atès que ja un bou no havia pogut ser embolat i havia 300 eurs en joc, aquest el van voler embolar com fos", assegura la directora d'AnimaNaturalis a l'Estat Espanyol, Aïda Gascón.

Summary: Denuncien els correbous d'Aldover i Sant Jaume d'Enveja per suposats incompliment de la normativa i maltractament


Cercarà la participació del sector i dels espectadors perquè facin aportacions a la investigació per mitjà de queixes i opinions ACN Barcelona.-El Síndic de Greuges analitzarà quin són els efectes i les implicacions que s'han detectat en l'accés al consum cultural des de la modificació del tipus d'IVA aplicable a les entrades de cinema i dels espectacles d'arts escèniques, que va passar a l'estat espanyol, a través del Reial decret llei 20/2012, del 8% al 21%. Així ho ha anunciat el Síndic a través d'un comunicat, en el qual s'explica que de moment, s'ha demanat informació al Departament de Cultura i s'ha contactat amb representants del món de les arts escèniques i del cinema per crear un grup de treball. També es preveu cercar la participació del sector i dels espectadors perquè facin aportacions a la investigació per mitjà de queixes i opinions.  Segons el Síndic, la mesura contrasta amb les polítiques de foment del consum cultural que s'aproven en altres països europeus per facilitar-ne l'accés. Considera així que cal valorar amb totes les parts implicades la possibilitat de tornar a aplicar per a aquestes activitats un tipus d'IVA reduït, tenint en compte el caràcter cultural d'aquests productes. El Síndic ha obert una actuació d'ofici, en el marc de la qual també analitzarà la tendència en l'establiment dels tipus d'IVA en altres països europeus. Actualment, l'estat espanyol està vuit punts per damunt de la mitjana europea. El Síndic ha apuntat que països com Itàlia, Àustria i Finlàndia tenen un tipus d'un 10%, altres com Alemanya, d'un 6%; Suècia, Bèlgica, Holanda, d'un 5%, i Luxemburg, d'un 3%. I, d'altra banda, hi ha el grup de països que aplica l'IVA general (superior al 15%), entre els quals hi ha el Regne Unit, amb un 20%; Espanya, amb un 21% igual que Lituània i Letònia, i Dinamarca, amb un 25%, entre d'altres. La proposta que sorgeixi d'aquest procés serà presentada als governs de la Generalitat i de l'Estat. Així mateix, el Síndic de Greuges ha demanat a les formacions polítiques que facin d'aquest un tema de debat durant la propera campanya electoral.

Summary: El Síndic analitzarà els efectes de l'IVA cultural de l'estat espanyol sobre el cinema i els espectacles


El processat s'enfronta a 15 anys de presó i a haver d'indemnitzar la menor amb més de 8.000 euros ACN Girona.-L'Audiència de Girona ha jutjat a porta tancada un acusat d'agredir sexualment la fillastra a Olot. El cas es remunta a finals de març del 2016. Aleshores, el processat –que ara té domicili a Barcelona- estava casat amb la mare de la menor i la família vivia a la capital de la Garrotxa. Com que el judici s'ha celebrat a porta tancada, han transcendit pocs detalls sobre el cas. Entre d'altres, se sap que en el moment dels fets la fillastra era tan sols una nena i que l'acusat s'enfronta inicialment a 15 anys de presó. La fiscal l'acusa d'un delicte d'agressió sexual a menor de 16 anys i d'un altre de lesions. A més, l'acusació pública sol·licita que després d'haver complert la condemna el processat passi anys sota llibertat vigilada (durant els quals no es podrà apropar a la fillastra). El judici per aquest cas s'ha celebrat a la Secció Quarta de l'Audiència de Girona. El president del tribunal, el magistrat Adolfo García, ha acceptat la petició de les parts que tota la vista se celebrés a porta tancada. Sobretot, atenent a la cruesa dels fets i a què la menor era tan sols una nena quan el seu padrastre l'hauria agredida sexualment.  Pel què ha transcendit, els fets van tenir lloc ara fa uns dos anys. Aleshores, l'acusat i la mare de la nena estaven casats i la família vivia a Olot. Durant el matí, entre els testimonis que han passat per la sala de vistes havia els professors del centre on estudiava la menor quan van passar els fets. L'acusat, que ara viu a Barcelona, s'enfronta inicialment a 15 anys de presó. Apart de la pena, la fiscal sol·licita que l'acusat indemnitzi la menor amb més de 8.000 euros.

Summary: L'Audiència de Girona jutja a porta tancada un acusat d'agredir sexualment la fillastra a Olot


La candidata del PSC per al 26-J, Meritxell Batet, ha aprofitat la celebració d’un diàleg de campanya sobre habitatge i polítiques públiques per fer autocrítica i reconèixer la part de responsabilitat socialista en la crisi habitacional i la bombolla immobiliària. Després de recordar que el problema va començar amb José María Aznar i el seu govern del PP, Batet ha admès que “hi va haver governs socialistes que van gestionar de manera insuficient o deficient un repte que es va començar a veure de manera molt clara”. “Quan nosaltres governàvem no vam tenir la capacitat de reacció que se’ns exigia”, ha sentenciat. Es dona la circumstància que la seva antecessora en el lideratge de la llista del PSC, Carme Chacón, va ser ministra d’Habitatge en aquells anys del govern socialista de José Luís Rodríguez Zapatero. Tot i aquest reconeixement de culpa, Batet ha centrat en el PP la major part de la responsabilitat, per l’etapa d’Aznar i per les polítiques de Mariano Rajoy que “han rematat la situació de crisi” immobiliària i d’habitatge. “Han produït una situació alarmant”, ha dit. En canvi, ha lloat les polítiques pal·liatives i preventives que assegura que s’han fet en els darrers anys des dels ajuntaments socialistes. “Hem estat a l’alçada”, ha valorat. En el detall del seu programa en aquesta matèria, Batet ha destacat que “el primer que plantegem per assegurar el dret a l’habitatge és frenar els desnonaments”. “L’objectiu és evitar la pèrdua de l’habitatge per manca d’ingressos i evitar el trauma que provoca aquesta situació”, ha dit, tot afegint que més que mesures post-desnonaments calen propostes “prèvies”.  A més, el programa preveu “eliminar les clàusules declarades abusives pel Tribunal de Justícia de la UE i la jurisprudència del Tribunal Suprem espanyol”, “dotar als jutges de la capacitat legal de paralitzar l’execució hipotecaria en casos d’insolvència justificada no dolosa” i que “en cas que la paralització sigui impossible, acordar l’aplicació de la dació en pagament valorant l’habitatge en el preu establert a la concessió del préstec”. La reforma de la Llei de segona oportunitat per a que ofereixi un habitatge en règim de lloguer social a les famílies que hagin aplicat la dació en pagament,  a un preu acord a les seves circumstàncies personals i familiars, i que “la segona pota per reforçar el Dret a l’Habitatge sigui afavorir l’accés a l’habitatge protegit i a l’habitatge de lloguer”.  L’increment progressiu del pes del parc d’habitatge públic dins del parc total de pisos,  “desenvolupar un nou model d’habitatge protegit preferentment de lloguer”, i “imposar una taxa transitòria sobre els habitatges buits fruit de desnonaments i propietat de les entitats financeres, per incentivar-ne el lloguer”, completen el programa en aquesta matèria, implementat amb mesures per fomentar la rehabilitació d’habitatges.

Summary: El PSC fa autocrítica i admet que Zapatero “va gestionar de manera insuficient i deficient” la crisi immobiliària


La consellera de la Presidència, Elsa Artadi, anima el ministre d'Exteriors, Josep Borrell, que segueixi en la seva tasca de difusió internacional del procés. En to irònic, Artadi ha definit Borrell com "el ministre que major projecció fa del moviment independentista a tot Europa". Segons la consellera, quan Borrell retira credencials diplomàtiques en una acció "sense precedents" a la UE, en el fons dona "més publicitat que mai" al procés. Artadi també ha criticat les declaracions del líder del PSC, Miquel Iceta, i li ha retret que parli de "demagògia" quan es refereix a la "vulneració de la democràcia i dels drets civils". "Estic completament perplexa d'aquestes declaracions d'algú que vol representar el socialisme català", ha etzibat la consellera aquest dijous al migdia des de Vila-seca (Tarragonès), on ha també valorat les negociacions de Podemos amb Junqueras sobre els pressupostos estatals.

Summary: Artadi ironitza sobre Borrell i li agraeix la feina que fa en internacionalitzar el procés


La policia espanyola ha detingut aquest dimarts a València un home d’uns 40 anys d’edat acusat d’apunyalar un altre causant-li la mort. Segons que han confirmat fonts de la policia a l’ACN els fets han succeït pels volts de les 16:45 hores a un consultori mèdic del carrer Lepant, al centre de la ciutat, quan la víctima feia cua esperant a ser atès. Les mateixes fonts han indicat que estan investigant els motius de l’apunyalament. L’home ha estat detingut i traslladat a dependències policials.

Summary: La policia deté un home a València acusat de matar un altre en un consultori mèdic


Òmnium Cultural ha celebrat que hagi "caigut" el primer membre de la corona espanyola després de saber-se la intenció del rei emèrit Joan Carles I de marxar d'Espanya, acorralat per les investigacions judicials. En un missatge a les xarxes socials, l'entitat, recorda, fa una crida a "seguir pressionant amb la força de la gent" en contra de la institució ja que "un rei marxa, però la corrupció i la monarquia es queden".  "Fem caure junts totes les fitxes dels poders de l'Estat", demanen, abans d'assegurar que fa un mes que van començar la campanya 'CoronaCiao' I "ja ha caigut el primer".   Aquest dilluns a la tarda el rei emèrit Joan Carles I ha comunicat a la Casa Reial la seva intenció de traslladar-se a viure fora d'Espanya. L'excap d'Estat ha apuntat que ha pres la "meditada decisió" per "facilitar" l'exercici de les funcions de monarca a Felip VI després de la "repercussió pública" que generen "certs esdeveniments del passat" de la "vida privada" del rei emèrit.

Summary: Òmnium Cultural, sobre l'exili del rei emèrit: "Un rei marxa però la corrupció i la monarquia es queden"


Els sindicats han anunciat que demandaran la companyia aèria de baix cost Norwegian a l'Audiència Nacional per cessió il·legal de treballadors, després de no assolir un acord en la reunió de mediació entre treballadors i empresa que s'ha produït aquest dimecres al Sistema Interconfederal de Mediació i Arbitratge (SIMA) de Madrid. Les organitzacions sindicals USO i Sepla han acusat la línia aèria de no voler ser responsables de 400 pilots i 900 tripulants de cabina que han estat contractats a través de la filial Norwegian Air Resources i de fer servir "un complex entramat de societats" per eximir-se de les responsabilitats com a ocupador, dels costos de possibles indemnitzacions per acomiadament i dels deutes a la Seguretat Social. En un comunicat conjunt, USO i Sepla diuen que l'empresa ha tallat l'accés a la intranet i està obligant la plantilla espanyola a tornar uniformes i credencials. Norwegian recorda, però, que no controla al 100% la filial a Espanya. Dies després de recapitalizar el deute, la companyia aèria de baix cost va anunciar que cancel·lava el contracte de provisió de tripulants a Espanya, Regne Unit, Finlàndia, Suècia i als Estats Units. La mesura forma part del pla d'ajustos per a fer front a la caiguda de l'activitat aèria que ha provocat la pandèmia de la covid-19, i que ha obligat l'empresa a presentar un concurs de creditors per a quatre filials. Aquest dimecres, l'empresa ha anunciat que ha culimnat el procés de recapitalització després de convertir 12.700 milions de corones de deute en capital i d'obtenir garanties creditícies del govern norueg per valor de 3.000 milions de corones.  A l'Estat, però, els representants dels treballadors temen que l'empresa podria declarar-se insolvent i iniciar un procés d'acomiadament col·lectiu, amb unes indemnitzacions que hauria de costejar el fons de garantia salarial (Fogasa), del Ministeri de Treball. "El que ens preocupa de la cessió il·legal de treballadors és que ens fa pensar que volen que Norwegian faci fallida a Espanya deixant-nos l'únic recurs de Fogasa, que està pagat amb els impostos de tots els contribuents", ha apuntat el responsable de Vol del sindicat USO sector aeri, Ernesto Iglesias Els sindicats denuncien que es troben en una situació d'"incertesa total" perquè la companyia "no és clara" amb el pla de futur per les operacions a l'Estat espanyol.  Norwegian fa temps que arrossega problemes financers, marcats per la prohibició de volar dels models Boeing 737 MAX, i agreujats ara per la cancel·lació de vols i el tancament de fronteres per la pandèmia de la covid-19.

Summary: Els sindicats demandaran Norwegian a l'Audiència Nacional per cessió il·legal de treballadors


Una persona ha mort i dues més han quedat ferides greus aquest dimarts a la tarda en un xoc frontal entre dos turismes a l'N-340 a Vallirana (Vallès Occidental), segons ha informat el Servei Català de Trànsit. L'accident s'ha produït a un quart de cinc de la tarda al quilòmetre 1.230,5 on, per causes que es desconeixen, han col·lidit frontalment els dos vehicles. La víctima mortal és l'acompanyant d'un dels vehicles, mentre que els ferits són els dos conductors. L'N-340 s'ha hagut de tallar al trànsit en els dos sentits de la marxa, segons indica el Servei Català de Trànsit. Fins al lloc del sinistre s'hi ha desplaçat set dotacions dels Bombers de la Generalitat, cinc ambulàncies i un helicòpter del SEM i quatre dotacions dels Mossos d'Esquadra.

Summary: Un mort i dos ferits greus en un xoc frontal entre dos turismes a l'N-340 a Vallirana


La diputada de Ciutadans (C's) Sonia Serra ha demanat la compareixença de la Consellera de Treballs, Afers Socials i Família, Dolors Bassa, perquè doni explicacions sobre "les actuacions de la Direcció General d'Atenció a la Infància i a l'Adolescència (DGAIA) i qualsevol entitat supervisada per l'Administració de la Generalitat de Catalunya" davant les informacions publicades sobre l'explotació sexual per part d'una xarxa de pornografia infantil, atès que alguns dels infants identificats estaven tutelats per la Generalitat. Serra ha demanat "responsabilitat i màxima transparència" amb aquest cas i ha lamentat que "una quantitat tan gran de menors, un dels col·lectius més vulnerables de la societat, s'hagin vist sotmesos a abusos durant anys". Tanmateix, ha destacat que des de la formació taronja "es respecta la investigació en curs". (Aquesta notícia substitueix la que s'havia publicat aquest dijous a les 10.55 per un error de la font informant. En la nota, quantificaven en 26 el nombre de menors tutelats per la Generalitat, però la xifra no està concretada)

Summary: ANUL·LA L'ANTERIOR:C's demana la compareixença de Bassa per explicar les actuacions de la Generalitat davant els abusos a menors tutelats


El temporal de neu i gel ja afecta una cinquantena de carreteres catalanes i calen cadenes en una trentena d'elles. Les més destacades són la C-13 a Sort en un tram de més de 30 quilòmetres; la C-25 des de Santa Coloma de Farners fins a Vic en un tram de 40 quilòmetres; la C-37 a Manresa, la C-28 al Port de la Bonaigua, la C44 entre Vandellós i l'Hospitalet de Infant o la N-260 al Pont de Suert. Les abundants precipitacions també han obligat a tallar les carreteres GIV-5201 entre Viladrau i Sant Marçal del Montseny i la BV-2204 a Santa Margarida de Montbui. En una vintena de vies més, hi ha neu o gel a la calçada que obliga a extremar la precaució. Una cinquantena de carreteres afectades i una trentena on calen les cadenes. Aquest és el darrer balanç del temporal de neu i gel que afecta Catalunya. A hores d'ara, no es pot circular sense cadenes en vies com la C-13 a Sort en un tram de més de 30 quilòmetres; la C-25 des de Santa Coloma de Farners fins a Vic en un tram de 40 quilòmetres; la C-37 a Manresa, la C-28 al Port de la Bonaigua, la C44 entre Vandellós i l'Hospitalet de Infant, la C-25 a Sant Julià de Vilatorta o la N-260 al Pont de Suert. També en d'altres carreteres com BV-1415 a Cerdanyola del Vallès; la C-147 a Esterri d'Àneu o la C-563 a Gòsol.  La neu obliga a mantenir tallades dues carreteres. Es tracta de la GIV-5201 entre Viladrau i Sant Marçal del Montseny i la BV-2204 a Santa Margarida de Montbui En més d'una vintena de vies, hi ha neu o gel a la calçada. Un situació que obliga als conductors a extremar les precaucions.  També hi ha circulació amb retencions o congestions a diverses vies catalanes com l'AP-7 a Hostalric i La Jonquera i la B-20 a Santa Coloma de Gramenet i Barcelona.

Summary: La neu i el gel afecta una cinquantena de carreteres i calen cadenes en una trentena


Moreno sosté que  Homs va actuar “d’esquena al TC” de manera “abusiva, arbitrària i conscient” ACN Madrid.-El fiscal del Tribunal Suprem Jaime Moreno ha mantingut en el torn de conclusions definitives la petició de nou anys d’inhabilitació per a l’exconseller de la Presidència i portaveu del PDeCAT a Madrid, Francesc Homs, a qui imputa delictes de desobediència greu i prevaricació per l’organització de la consulta del 9-N. Segons el fiscal, Homs no va acatar la interlocutòria de suspensió dictada pel Tribunal Constitucional (TC) ni va actuar per aturar els preparatius de la consulta, i el govern de la Generalitat va fer “un desafiament a la legalitat i un pols a l’Estat de dret per art d’una CCAA que desoïa el mandat del TC”. Moreno, que ha fet ús de la sentència del cas Atutxa –del que va ser ponent el president de la sala que jutja Homs, Manuel Marchena- per justificar les seves conclusions, ha afirmat que Homs va actuar “d’esquena al TC” de manera “abusiva, arbitrària i conscient”. Homs, ha dit, era un figura “d’alta responsabilitat” en un Govern que va incomplir deliberadament la decisió del TC, però “el dret penal no es pot aturar a les portes de cap institució, i quan aprecia l’existència d’una situació delictiva ha de respondre”. Segons el Fiscal, “la democràcia és la submissió de tots els poders, i especialment dels poders públics, a la Llei”. Moreno ha basat la seva argumentació en el fet que el Govern va mantenir les tasques de preparació de la consulta del 9-N més enllà del 4 de novembre del 2014, quan va rebre la notificació de la suspensió cautelar de la consulta per part del TC. Segons el fiscal, la petició d’aclariment que la Generalitat va enviar al Constitucional TC era “un pretext” per evitar aplicar la suspensió. “No es va voler entendre”, ha dit, quan en realitat el Govern “no necessitava que s’aclarís cap punt”.  En aquest marc, ha assegurat que el Govern era plenament conscient que aquesta petició d’aclariment no aturava la decisió del TC i malgrat això va decidir “no desconvocar la consulta, fer actes d’impuls de la convocatòria i continuar amb la mateixa fins al punt que se celebra aquesta consulta”. Homs, ha apuntat, va ser una de les peces clau d’aquest incompliment perquè no només no va aturar les tasques, sinó que les va impulsar de manera activa perquè es pogués celebrar la consulta. Ha exhibit com a prova d’aquest incompliment la carta que Homs va enviar a T-Systems el 6 de novembre perquè no aturés les seves tasques per a la consulta. Segons Moreno, malgrat disposar de la providència del TC, Homs va emetre una resolució administrativa “d’impuls” de la consulta i a més va posar a disposició del Centre de Telecomunicacions i Tecnologies de la Informació (CTTI) els seues serveis jurídics per assegurar que es mantenien els treballs. També ha rebatut les línies de la defensa que sobre la legalitat de la consulta, el fet que la van executar voluntaris i l’apel·lació als drets fonamentals dels ciutadans. Segons Moreno, el Govern havia d’acatar la providència del TC independentment de si la consulta seria o no legal un cop els magistrats emetessin sentència, i Homs era en aquest moment el responsable dels recursos jurídics de la Generalitat i sabia que el seu recurs davant el propi TC no anul·lava la decisió adoptada.  Moreno també ha assegurat que la Generalitat no es pot excusar dient que tot quedava en mans de voluntaris, un fet que “no se sosté” perquè els voluntaris van rebre els ordinadors els dies 7 i 8 de novembre, després de la interlocutòria del TC, i es va instal·lar programes informàtics quan ja existia la providència. A més, ha assegurat també que la suspensió no vulnerava cap dret elemental dels ciutadans catalans, perquè un cop el TC havia suspès aquests no tenien el dret de fer un referèndum. A més, ha justificat l’acusació de desobediència destacant que la resolució del TC era un mandat “exprés i determinant” que estava degudament notificat directament al president Mas.  Per tot plegat, el fiscal considera que Homs va cometre un delicte de prevaricació recollit a l’article 404 del Codi Penal i un altre delicte de desobediència greu comès per autoritat pública de l’article 410.1 del Codi Penal, i ha demanat que se’l condemni conjuntament pels dos delictes a 9 anys d'inhabilitació especial "per a l'exercici de càrrecs públics electius, ja siguin d'àmbit estatal, autonòmic o local, així com per a l'exercici de funcions de govern a l'àmbit estatal, autonòmic o local".

Summary: ACTUALIZACIÓ:El fiscal manté la petició de nou anys d’inhabilitació per a Homs en les conclusions del judici al Suprem pel 9-N


Catalunya lidera la facturació i la producció del sector químic i plàstic a l'Estat. Per xifra de negoci, lidera el sector químic amb 21.134 milions d'euros, un 43% del total del mercat espanyol. Pel que fa al plàstic, Catalunya lidera el sector amb 3.655 milions d'euros, un 24,8% del total del mercat de l'Estat. El 2015, el país comptava amb 1.238 empreses fabricants de cautxú i plàstic, la xifra més alta de tot l'Estat, per davant del País Valencià –amb 956 empreses- i Madrid –amb 466 empreses. Concretament, Tarragona i Barcelona és on hi ha més producció i les que acumulen més concentració del sector químic i del plàstic a l'Estat. Precisament, Tarragona ha estat la ciutat escollida per presentar la primera edició del ChemPlastExpo, una fira per al sector de la química i el plàstic focalitzada en la innovació, l'aposta per la digitalització i la indústria 4.0. L'exposició se celebrarà del 7 al 8 de novembre a Ifema Madrid. Els organitzadors de ChemPlastExpo preveuen una assistència de 9.400 professionals de la indústria de la química i el plàstic en una fira en què compten amb la col·laboració de més de 60 organitzacions i 200 empreses expositores. Amb l'exposició, es desenvoluparan dos esdeveniments paral·lels, amb una selecció d'alt nivell de les innovacions més disruptives i les tecnologies que marcaran el futur en aquestes indústries. Així, d'una banda se celebrarà el Congrés d'Innovació a l'Indústria Química i, d'altra banda, el Congrés d'Innovació en la Indústria del Plàstic. A més, ChemPlastExpo acollirà la 8a edició del Congrés Nacional de Distribució Química, organitzat per l'Associació Espanyola de Comerç Químic, entre altres esdeveniments, com el 'Leadership Summit', el 'Science Campus', el 'Labtech Innovation Theatre' i els 'Chemplast Awards'.

Summary: Catalunya lidera la facturació i producció del sector químic i plàstic a l'Estat


Arran, col·lectiu juvenil vinculat a la CUP, ha publicat aquest dimecres un vídeo a les xarxes socials on apareix pintant de groc el portal d'un habitatge de Sant Cugat del Vallès on, segons diuen, hi viu el magistrat Pablo Llarena. Arran ja va fer una acció similar prop de casa seva a Das. Es van queixar a través de Twitter, però, que la pintada havia estat netejada per "un comando dirigit per Inés Arrimadas i Albert Rivera". En aquell moment ja van advertir que si aquella piulada arribava als 300 retuits hi tornarien, i com que així va ser han decidit actuar de nou, en aquest cas a Sant Cugat. En el vídeo es pot veure com dues persones encaputxades i vestides de negre llencen pots de pintura groga contra el portal.

Summary: Arran pinta de groc el portal d'un habitatge on assegura que hi viu Llarena


La cèl·lula gihadista que va atemptar a La Rambla i Cambrils comprar a un comerç de Cambrils a les 21:26 del 17 d’abril (dia dels atemptats a Barcelona i Cambrils) quatre ganivets i una destral, segons consta a la interlocutòria del jutge de l’Audiència Nacional Fernando Andreu. Els seus membres també van utilitzar una masia abandonada de la població de Riudecanyes (Baix Camp) on van aparèixer en una petita foguera i cremats parcialment el passaport i el carnet de conduir de Mohamed Hichamy i el passaport de Younes Abouyaaqoub. La interlocutòria també explica que la cèl·lula havia comprat els dies 1 i 2 d’agost una “ingent quantitat d’acetona” que fins al moment ascendeix a 500 litres i “el material necessari per a la confecció d’artefactes explosius” per a cometre ”una acció terrorista de gran envergadura”. A més, el 16 d’agost (un dia abans dels atemptats) van comprar a Sant Carles de la Ràpita 15 fundes de coixí i brides per contenir els artefactes explosius al seu interior.  La interlocutòria, de 14 pàgines, recull la investigació dels Mossos segons la qual la furgoneta que va envestir una gran quantitat de persones a la Rambla de Barcelona el 17 d'agost estava conduïda únicament per Younes Abouyaaqoub, que va ser reconegut posteriorment gràcies a les imatges de l’empresa de lloguer de vehicles, com les d’una gasolinera de Santa Perpètua de la Mogoda, així com per un agent dels Mossos que va veure l’autor dels fets després de la comissió de l’atemptat.  Van llogar les furgonetes el 16 d’agost, el dia de l'explosió A l’interior de la furgoneta hi van trobar el passaport de Mohamed Houli Chemlal –per al que el jutge ha decretat presó- i les comprovacions posteriors a l’empresa Telefurgo van determinar que tres dels membres de la cèl·lula es van presentar en dues ocasions a l’oficina d’aquesta empresa a Sabadell el dia 16 d’agost i van llogar dues furgonetes. La primera a nom de Driss Oukabir –també a presó- que va ser utilitzada per fer l’atropellament. La segona a nom de Mohamed Hichamy, que posteriorment va ser localitzada sense ocupants prop de Vic. El lloguer el va pagar amb targeta de crèdit Youness Abouyaaqoub.  Acetona i “gran quantitat de claus” a Alcanar Pel que fa a l’explosió d’Alcanar a les 23:30 del 16 d’agost, la interlocutòria explica que hi van morir com a mínim dues persones, i només s’ha identificat les restes d’Abdelbaki Es Satty, l’imam de Ripoll. També hi va resultar ferit Mohamed Houli Chemlal, clau en la investigació, que va ser detingut després a l’Hospital de Tortosa el 17 d’agost.  Claus i acetona A l’habitatge hi havia una “gran quantitat de bombones de butà, productes com acetona, aigua oxigenada, bicarbonat, gran quantitat de claus per a ser utilitzats com a metralla i polsadors per iniciar l’explosió, entre altres”. Segons la interlocutòria, “s’estava intentant fabricar peròxid d’acetona”, conegut com TAPT, utilitzat habitualment per DAESH a les seves accions terroristes, com per exemple als atemptats de París i Brussel·les.  A les restes de la casa s’hi va trobar una cartera amb documentació personal de l’imam de Ripoll, així com bitllets de la companyia Vueling amb destinació a Brussel·les al seu nom. En el moment de l’explosió l’imam estaria a la casa amb el ferit Mohamed Houli Chemlal i amb Youssef AAlla.  Un text de l’Estat Islàmic contra els “creuats” Al registre de les restes de la casa també es va trobar un llibre de color verd que conté a l’interior un full manuscrit en àrab on consta el següent text: “En nom d’Alá, El misericordiós, El compassiu. Breu carta dels Soldats de l’Estat Islàmic a terra de l’Àndalus per als creuats, els odiosos, els pecadors, els injustos, els corruptors”. A la primera pàgina del llibre de color verd consta escrit, entre altres paraules, el nom d’Abdelbaki Es Satty, l’imam de Ripoll.  Segona explosió a Alcanar La interlocutòria recull que el 17 d’agost, mentre es duien a terme les tasques de desenrunament de les restes de l’explosió d’Alcanar es va produir una segona deflagració que va ferir de diversa gravetat a diversos bombers i policies que estaven al lloc, així com l’operari de la màquina que estava fent les tasques. Davant l’habitatge hi havia una motocicleta a nom de Mohamed Hichamy i un  Peugeot 306 de El Houssaine Abouyaaqoub.  Incident a l’AP-7 També el 17 d’agost, el mateix dia dels atemptats, una furgoneta Kangoo va patir un accident a l’AP-7 a l’alçada de Cambrils amb un altre conductor. Els investigadors creuen que només hi anava Mohamed Hichamy, segons el testimoni de l’altre vehicle implicat que va reconèixer-lo sense dubte i va explicar que en el moment en que li va dir que trucaria la policia aquest va saltar la tanca de l’autopista i va marxar per un camí. La furgoneta havia estat llogada el mateix 17 d’agost a l’empresa Ruzafa de Parets del Vallès pel mateix Mohamed Hichamy (que també havia llogat la furgoneta que es va trobar a Vic). A l’interior de la furgoneta hi havia una targeta de crèdit a nom de Said Aalla.  Atemptat a Cambrils L’atemptat a Cambrils va tenir lloc a la una de la matinada del 18 d’agost (nit del 17 d'agost), quan cinc persones a bord d’un Audi A3 a nom de Mohamed Aalla va trobar un control dels Mossos. Segons la interlocutòria, “abans d’arribar al lloc on estaven els agents van començar a atropellar vianants que caminaven per la zona” i finalment van xocar amb el vehicle policial. El vehicle va bolcar i els cinc ocupants van sortir armats amb la destral i diversos gabinets (que havien comprat anteriorment al mateix Cambrils) de grans dimensions. També portaveu cinturons de falsos explosius. Van acabar abatuts pels Mossos Moussa Oukabir, Said Aalla, Mohamed Hichamy i El Hussain Abouyaaqoub. El vehicle estava a nom de Mohamed Alla, germà de Said Allà (abatut a Cambrils i titular de la targeta trobada a la furgoneta Kangoo accidentada a l’AP-7). Tot i que es vehicle estava a nom de Mohamed Aalla, el propietari real era el germà, Youssef Aalla, que hauria permès el seu ús al grup. Segons el jutge no hi ha cap constància que Mohamed Aalla (en llibertat provisional) tingui participació als fets investigats. “El motiu perquè aquest vehicle es va posar a nom del germà de Youssef AAlla no va ser altre que el fet que el primer tindria problemes per assegurar-lo”.  Masia a Riudecanyes Segons la interlocutòria, les gestions de la investigació van permetre tenir coneixement de l’existència d’una masia abandonada a Riudecanyes que hauria estat utilitzada pels investigats. Els Mossos van investigar el perímetre exterior i van trobar entre les restes d’una petita foguera el passaport i el carnet de conduir de Mohamed Hichamy i el passaport de Younes Abouyaaqoub. Els documents estaven cremats parcialment, però els investigadors van poder determinar-ne la identitat perquè es podien llegir parcialment els noms i tots conservaven les fotografies dels titulars.  Van comprar les fundes de coixí per als artefactes el mateix dia de l’explosió A aquesta foguera també hi van aparèixer diversos comprovants de compres que assenyalaven que els dies 1 i 2 d’agost havien comprat una “ingent quantitat d’acetona” (fins al moment els investigadors tenen coneixement de 500 litres) així com “el material necessari per a la confecció d’explosius. El dia 16 d’agost també havien comprat a les 20:25 a Sant Carles de la Ràpita 15 fundes de coixí i brides per, “molt probablement contenir els artefactes explosius al seu interior i llestos per a ser utilitzats”. Constaven entre les restes de l’explosió d’Alcanar, que va explotar el mateix 16 d’agost a les 23:30.  Segons el jutge, l’explosió va truncar el pla inicial dels terroristes i va “precipitar la successió de fets posterior”. És a dir, el lloguer de les furgonetes, l’atropellament múltiple a La Rambla i l’atac amb armes blanques a Cambrils, “comprades unes hores abans dels fets en un comerç de la mateixa població”.  Dos vols per a Driss Oukabir La interlocutòria també recull que Driss Oukabir va arribar de Marroc a Barcelona el 13 d’agost amb un vol d’Air Arabian, però “tenia un vol contractat per a un dia abans, el 12 d’agost de la mateixa companyia, procedència i destinació”. Els vols els havia pagat Salh El Karib, que ha declarat que els vols havien estat comprats al locutori de Ripoll pel germà de Driss, Mousa Oukabir, que no té targeta. Reivindicació de l’Estat Islàmic Finalment el jutge recull que el 19 d’agost l’Estat Islàmic (Daesh) va reivindicar a través d’internet els atemptats.

Summary: La cèl·lula terrorista va comprar ganivets i una destral a Cambrils el mateix dia de l’atemptat


El Teatre Tívoli estrena aquest divendres el musical internacional 'Flashdance', basat en la pel·lícula homònima i que, amb el ball com a protagonista, vol "transportar" l'espectador als anys 80. Èxits com 'Maniac' o 'What a Feeling' acompanyen unes coreografies trepidants ideades per Vicky Gómez, sota la direcció de JC Storm. Es tracta d'una producció de la companyia teatral britànica Selladoor Worldwide, que ha rodat per tot el món i que desembarca per primera vegada a l'Estat amb una versió adaptada. "Serà molt més intens i espectacular. És una versió renovadíssima, moderna i actual però guardant tota l'estètica i so dels anys 80", ha explicat a l'ACN el director, JC Storm. El paper protagonista és per l'actriu Chanel Terrero, que encarna l'Alex, una noia de 18 anys que somia en ser ballarina professional.

Summary: El Teatre Tívoli estrena la versió estatal del musical 'Flashdance' evocant l'energia dels anys 80


L'empresa gironina Aigua de Sant Aniol ha crescut un 25% durant el 2016 i ha tancat l'exercici facturant 4,7 milions d'euros (MEUR). Sobretot, bona part d'aquest increment ha vingut marcat per la bona marxa dels mercats internacionals. La firma embotelladora ha consolidat presència als mercats britànics i americà i, a més, s'ha introduït en altres de nous com Itàlia o els Emirats Àrabs. El seu director general, Ferran Ribalta, explica que la intenció per a aquest 2017 és continuar impulsant les tres potes del negoci: exportació, alimentació (supermercats) i hostaleria. De moment, les xifres de negoci en el que portem d'any marquen bones expectatives. Durant el primer trimestre, Sant Aniol ha mantingut creixements del 20% respecte al mateix període del 2016. De la planta embotelladora que l'empresa té a Sant Aniol de Finestres (Garrotxa), l'any passat en van sortir 20 milions de litres d'aigua. Des d'ampolles de 25 centilitres fins a garrafes de 5 litres, en format PET (plàstic) o bé vidre. El director general concreta que la firma aposta per no fer marca blanca, amb l'objectiu de posicionar-se dins el segment de les aigües de qualitat. En els darrers exercicis, Aigua de Sant Aniol ha crescut any rere any. I el 2016 no ha estat una excepció. En concret, l'empresa garrotxina ha incrementat fins a un 25% la seva xifra de negoci, arribant a facturar 4,7 MEUR.  Ribalta concreta que l'aposta de l'empresa passa per centrar-se en tres eixos: vendes a hostaleria (el canal horeca), a l'alimentació (supermercats) i exportació. En percentatges, i per aquest ordre, representen el 69%, el 20% i l'11% dins el global de facturació. El director general explica que, precisament, l'hostaleria és allà on es concentra l'eix principal de negoci de Sant Aniol. Restaurants amb estrelles Michelin, hotels de prestigi, grups de restauració... "Som una marca amb una regionalitat acusada, i sobretot venem a Catalunya i a les Balears; que ens trobin a les taules de restaurants i hotels, per a nosaltres és clau", concreta Ribalta. Itàlia i els Emirats Àrabs Tot i que Aigua de Sant Aniol centri l'estratègia al canal horeca, el seu director admet que és amb les altres dues potes del negoci on tenen més camp per créixer. De fet, les últimes dades parlen per elles mateixes. Durant l'any passat, les vendes internacionals van arribar a créixer fins a un 46%. Sobretot, gràcies als acords amb distribuïdors locals i al fet que la firma ha consolidat presència als mercats britànic i americà. "A l'exterior, sempre hi venem a través d'acords amb restaurants o cadenes d'hostaleria", concreta Ribalta. Durant el 2016, el director general precisa que, entre les fites assolides, hi ha el fet d'haver-se estès de costa a costa dels EUA. "Abans estàvem a Nova York, però ara també se'ns pot trobar a Califòrnia", indica. L'any passat, l'empresa garrotxina també va vendre aigua embotellada a Itàlia i als Emirats Àrabs. I per a aquest 2017, Ribalta explica que l'aposta en mercats exteriors passa per consolidar-se (o tornar a tenir presència) a mercats com la Xina, Austràlia o els països del centre d'Europa.  Més supermercats En paral·lel, Aigua de Sant Aniol també vol créixer als lineals dels supermercats. "L'any passat vam fer vendes a BonArea i vam començar a tenir tractes amb Bonpreu; sí que és cert, però, que ens costa introduir-nos als supermercats perquè no tenim prou múscul comercial, ja que nosaltres només venem aigua", admet Ferran Ribalta. Tot i això, Aigua de Sant Aniol ha sabut incrementar negoci al sector. L'any passat, les vendes de l'empresa gironina a les grans cadenes d'alimentació van créixer un 29%. Sobretot, a través de formats com el '500 gotes' (l'ampolla de 25 cl) que gairebé va doblar vendes o amb les ampolles de plàstic. Per a aquest 2017, la firma manté l'expectativa de continuar creixent per damunt dels dos dígits. I de moment, les expectatives es compleixen, perquè durant el primer trimestre Aigua de Sant Aniol ja ha registrat increments de negoci del 20%. Inversions d'1,1 MEUR a la planta Aigua de Sant Aniol, que compta amb 35 treballadors, ha portat a terme un pla d'inversió a la seva planta embotelladora durant els darrers tres anys. En total, ha destinat 1,1 MEUR a modernitzar-la i a millorar el sistema de producció (per exemple, podent envasar més garrafes per minut o, gràcies a un robot, paletitzar més d'un format al mateix temps). L'any 2016, l'empresa va tancar aquest pla d'inversió destinant 300.000 euros a la factoria. La resta, fins arribar a l'1,1 MEUR, són inversions que es van fer durant el 2014 i 2015.

Summary: Aigua de Sant Aniol creix un 25% durant el 2016 i consolida presència internacional als mercats britànic i americà


Uber, l'empresa que posa en contacte conductors particulars i passatgers que necessitin transport a través d'un aplicació de telefonia mòbil, ha proposat que els automobilistes que vulguin operar a través d'aquest servei a l'Estat tinguin llicència. És una de les propostes per adaptar el seu model de negoci a la regulació estatal, un model que fins ara no encaixava i que ja li ha comportat enfrontaments amb el govern estatal. Ara, la companyia sembla que fa un canvi d'estratègia i intenta aproximar-s'hi comprometent-se a "treballar al costat del govern i altres agents" per "actualitzar" la regulació de transport de la qual depenen les llicències de vehicles amb conductor. Des de la firma se subratlla que la regulació estatal és "una de les més restrictives" d'Europa, atès que, segons s'especifica, permet una llicència de vehicle amb conductor per cada trenta de taxi. A més, s'afegeix, exigeix que tots els operadors de vehicles amb conductor operin amb una flota mínima de set vehicles. És per això que Uber proposa un seguit de mesures per adaptar aquesta legislació al model de negoci de la seva companyia. Una de les més destacades és la que indica que els conductors que decideixen prestar el seu servei de transport a través de plataformes de 'ridesharing' han de disposar d'una llicència vàlida.

Summary: Uber proposa que els conductors de 'ridesharing' que vulguin operar a l'Estat tinguin llicència


El president de la Generalitat Valenciana Ximo Puig ha assenyalat aquest divendres, en referència a l'anunci de la data i la pregunta del referèndum, que "el xoc de trens ha de ser evitable" i que la consulta "no es pot plantejar de manera unilateral". Puig ha fet aquestes declaracions a preguntes dels mitjans moments abans de participar en la jornada 'Alimentació 4.0: els reptes del segle XXI'. El president valencià ha dit que en relació amb el referèndum ha d'haver un procés de diàleg i ha considerat que "s'ha perdut molt de temps per part dels actors fonamentals en aquesta qüestió: la Generalitat de Catalunya i el govern espanyol".  Puig ha afegit que els ciutadans "no mereixen un estat de confrontació i de crispació" i ha indicat que tots els líders polítics "han de ser conscients del fonamental, que és la convivència".

Summary: Ximo Puig, sobre l'anunci de referèndum: "El xoc de trens ha de ser evitable"


El Sindicat  d'Estudiants fa una crida a la mobilització dels estudiants universitaris i de Secundària aquest dijous en contra de la sentència de 'La Manada' que qualifiquen ''d'escandalosa'' i consideren que ''se'n riu i menysprea una dona jove'' que va ser agredia ''brutalment per un grup de salvatges''. Com a mostra de protesta, el sindicat ha convocat manifestacions a Barcelona, Tarragona, Lleida i Girona a partir de les 12 de migdia, al costat de la plataforma feminista Lliures i Combatives. L'objectiu és mostrar el rebuig a una justícia ''patriarcal i masclista'' exigint l'expulsió immediata'' de la judicatura dels jutges responsables de la sentència.  Pels estudiants, la sentència mostra ''la doble vara'' de mesura d'una justícia plena ''de reaccionaris que enyoren el franquisme''. Els joves critiquin que s'empresonin joves, truiters i cantats de rap per criticar la monarquia i la corrupció del PP, se segresten llibres i censures revistes i es confisquen samarretes grogues amb l'argument que ''incita la violència'', i que d'una altra banda, es deixa en llibertat els corruptes, s'absol els feixistes de les agressions i la violència masclista ''queda totalment impune''. Aquesta mobilització arriba dues setmanes després d'una manifestació estudiantil que va fer sortir al carrer 5.000 joves segons l'organització i 2.700 segons la Guàrdia Urbana, en defensa de la universitat pública i les llibertats.  Aquest dijous però, a la convocatòria no s'hi ha sumat el Sindicat d'Estudiants dels Països Catalans (SEPC) que consideren que aquesta vaga s'anuncia amb ''oportunisme polític'' per un sindicat que no treballa des de la base als instituts i universitats catalans. El SEPC defensa treballar al costat del moviment feminista i aposta per un model educatiu que integri perspectives de gènere, en matèria educativa, educació sexual complerta i atengui les diversitats sexuals sobretot en el què comporta el moviment LGTBI. També demanen complir la legislació en base a uns protocols contra agressions masclistes o lgtbifòbiques,.

Summary: El Sindicat d'Estudiants convoca vaga aquest dijous per protestar contra la sentència de 'La Manada'


El primer secretari del PSC, Miquel Iceta, ha demanat aquest dilluns al nou Govern Torra que es comprometi a "complir la legalitat" si vol l'aixecament del control de les finances. "Seria bo que l'executiu català trobés un moment per dir que és de fiar, això ajudaria en moltes direccions, com per exemple en aquest control dels comptes de la Generalitat", ha continuat Iceta, hores després que el PSOE confirmés que es mantindrà la fiscalització de les despesa catalana encara que s'hagi aixecat el 155. "Caldria una afirmació molt emfàtica del nou Govern que en seu full de ruta no hi ha voluntat de desbordar la legalitat", ha insistit el primer secretari del PSC, que també ha rebutjat  pronunciar-se obertament sobre l'acostament a Catalunya dels polítics empresonats. "Estem en un moment processal especialment complicat i la mera especulació sobre determinades qüestions pot ser mal entesa o contraproduent", ha avisat Iceta. "Avui he de ser especialment curós ja que les meves paraules poden ser interpretades com gestos no només del PSC sinó del govern d'Espanya", s'ha justificat el primer secretari socialista, que ha considerat també que es tracta d'uns dies rellevants en l'apartat judicial amb l'auto de processament del Suprem, la possible decisió final del tribunal alemany sobre Puigdemont i la finalització del procediment de l'Audiència Nacional sobre la cúpula dels Mossos. "El govern d'Espanya ha de mostrar respecte absolut per l'estament judicial, la mera especulació pot ser mal entesa i, fins i tot, contraproduent", ha avisat Iceta. Sobre la futura reunió entre Pedro Sánchez i Quim Torra, el primer secretari del PSC tampoc ha volgut posar data ni hora, però sí que s'ha mostrat convençut que ha de ser "al més aviat possible". "La gent que diu abans de l'estiu, fins i tot diria que és massa tard", ha valorat en veu alta Iceta.  "No es revertirà un problema de sis anys en sis setmanes" Tot i això, el primer secretari del PSC ha volgut "rebaixar les expectatives" d'aquesta futura primera trobada entre el president català i el president espanyol. "Són dos governs que porten sis anys que no toquen vores, han de poder confiar l'un en l'altre", ha assenyalat Iceta, que ha afegit amb contundència: "No es revertirà un problema de sis anys en sis setmanes". "Caldrà molt de seny, de sentit comú i de racionalitat per tancar les ferides obertes, especialment les que es van produir durant l'últim trimestre del 2017", ha recordat el líder del PSC. "Però la predisposició al diàleg del nou govern espanyol és ben certa. Estem davant d'una oportunitat que fa uns mesos que no prevèiem i ara s'ha d'utilitzar correctament", ha manifestat amb satisfacció Iceta, que ja ha desgranat quines serien les qüestions que es poden negociar de "govern a govern".  El primer secretari del PSC ha posat sobre la taula la restitució de diverses lleis socials tombades pel TC com la de l'emergència habitacional o la de la pobresa energètica. O també alguns dels 45 punts del 'memorial de greuges' que Puigdemont va donar a Rajoy fa un any. "Les presses però són molt males conselleres, i les negociacions requereixen claredat i molt sovint discreció", ha conclòs Iceta.

Summary: Iceta demana al Govern Torra que es comprometi a "complir la legalitat" si vol l'aixecament del control de les finances


El president compareixerà després de la reunió de seguiment del coronavirus ACN Madrid.-El president del govern espanyol, Pedro Sánchez, farà una declaració institucional des del Palau de la Moncloa a partir de dos quarts de tres del migdia. De moment, no ha transcendit què anunciarà el president però la situació, de moment, ha provocat l’anul•lació de la compareixença del ministre de Sanitat, Salvador Illa, i del director del Centre de Coordinació d’Emergències, Fernando Simón, que estava prevista per a les dotze del migdia.  (En aquesta actualització s’ha especificat que la roda de premsa prevista a Sanitat s’ha anul•lat per la declaració institucional del president)

Summary: ACTUALIZACIÓ:Pedro Sánchez farà una declaració institucional a la Moncloa aquest migdia


Diverses entitats animalistes han denunciat l’Ajuntament de Vidreres per via administrativa aquest dimarts pel correbous de diumenge, segons ha confirmat la directora d’AnimaNaturalis, Aïda Gascón, en declaracions a l’ACN. Segons ella, el consistori podria arribar a rebre una multa de fins a 150.000 euros “per no haver garantit la seguretat de les persones i dels animals” durant l’esdeveniment. Gascón també ha instat els diputats a aprovar una proposició de llei per abolir la tradició i ha anunciat que diverses entitats faran una roda de premsa al Parlament aquest dimecres en aquest sentit. Amb tot, deixen la ILP com a “últim recurs”, ja que creuen que “la pilota ara mateix és al camp dels partits polítics”.

Summary: Entitats animalistes denuncien l’Ajuntament de Vidreres per via administrativa pel correbous de diumenge


Els Mossos d'Esquadra busquen dos joves que poc abans de les tres de la tarda s'han endut uns 1.500 euros de l'Ajuntament de Verdú (Urgell). Segons fonts policials, dues persones han entrat a l'edifici consistorial i han desplaçat la funcionària que estava atenent al públic a una habitació lateral. Després de regirar diversos calaixos, els assaltants s'han endut els diners que hi ha pogut trobar i han fugit del lloc. Arran dels fets, els mossos han obert una investigació per tal d'identificar i detenir els lladres. La funcionària municipal no ha patit cap lesió.

Summary: Busquen dues persones que s'han endut uns 1.500 euros de l'Ajuntament de Verdú


La portaveu del Govern, Meritxell Budó, ha situat el diàleg entre la Generalitat i la Moncloa per després de la investidura de Pedro Sánchez, i no abans. En la roda de premsa d'aquest dimarts al migdia a Palau posterior al Consell Executiu, la consellera de Presidència també ha fixat l'escenari de Pedralbes com a "punt de partida òptim" per a reprendre el marc de diàleg. A més, Budó ha asseverat que el president del Govern, Quim Torra, i el cap de l'executiu espanyol en funcions, Pedro Sánchez, han d'encapçalar les converses entre els dos governs. De fet, la portaveu ha apuntat que "no té cap sentit" que Torra no lideri el diàleg com a president de la Generalitat. Budó ha dit que les converses de Pere Aragonès amb el PSOE no les fa com a vicepresident del Govern sinó com a dirigent d'ERC.

Summary: Budó situa el diàleg entre governs per després de la investidura i fixa Pedralbes com a "punt de partida òptim"


El govern espanyol i Cs han pactat el 'sí' a la votació de la sisena pròrroga de l'estat d'alarma fins al 21 de juny, segons fonts de la Moncloa i de Cs. La formació liderada per Inés Arrimadas tornarà a donar suport a la mesura aquest dimecres i, d'aquesta manera, juntament amb el 'sí' del PNB i l'abstenció d'ERC, l'executiu de Pedro Sánchez es garanteix l'aprovació. A canvi, el govern espanyol es compromet a incloure al decret mesures "idèntiques" per a tot Espanya a la "recta final" del confinament "sense perjudici de la progressió sanitària de cada territori" i a presentar abans del 15 de juny una regulació de la sortida de l'estat d'alarma per als territoris que l'assoleixin. Caldrà veure com afecta això a l'acord amb els republicans. El govern espanyol va pactar amb ERC la cessió de la gestió de la desescalada a les CCAA quan els territoris passin a la fase 3. L'acord amb Cs també inclou que l'executiu analitzarà les reformes legals per establir un mecanisme alternatiu a l'estat d'alarma per "protegir-se davant d'eventuals rebrots". Cs també ha acordat que Sánchez aprovi un pla de reactivació del turisme abans del 15 de juny que comptarà amb una línia d'avals de l'ICO de 2.500 MEUR per garantir la liquiditat del sector i 151 milions d'euros d'inversió en la transformació i digitalització. El govern espanyol també es compromet a comptar amb totes les CCAA en el Consell Interterritorial de Salut per analitzar el marc jurídic per garantir una sortida ordenada de l'estat d'alarma.

Summary: El govern espanyol i Cs pacten el 'sí' a la sisena pròrroga de l'estat d'alarma i Sánchez es garanteix l'aprovació


El conseller de Territori i Sostenibilitat, Damià Calvet, ha participat avui en la sessió d'alt nivell sobre mobilitat urbana sostenible i innovadora que ha tingut lloc durant la primera Assemblea Urbana d'ONU-Hàbitat a Nairobi (Kenya). En aquest marc, Calvet ha defensat l'aposta que el Govern de la Generalitat està duent a terme per potenciar un transport més net i eficient, i ha recordat l'aprovació recent d'emergència climàtica a Catalunya. El conseller ha observat que la universalització dels cotxes ha "supeditat" el disseny de les ciutats a aquesta forma de mobilitat particular, però s'ha mostrat convençut que el segle XXI serà el d'un "canvi radical" cap a un model baix en carboni. Calvet ha recordat que a la regió metropolitana de Barcelona es fan 1.000 milions de viatges l'any en transport públic, i que el Govern aspira a augmentar la xifra fins als 1.500 milions. Calvet ha mantingut trobades bilaterals amb personalitats polítiques alemanyes i basques i amb alts representants de l'ONU.

Summary: Calvet defensa a Nairobi l'aposta del Govern per la mobilitat sostenible